CELEX: 32018D1716
Language: sl
Date: 2018-11-13 00:00:00
Title: Izvedbeni sklep Komisije (EU) 2018/1716 z dne 13. novembra 2018 o spremembi Izvedbenega sklepa 2013/776/EU o ustanovitvi Izvajalske agencije za izobraževanje, avdiovizualno področje in kulturo

14.11.2018   
               
               
                  SL
               
               
                  Uradni list Evropske unije
               
               
                  L 286/33
               
            
         IZVEDBENI SKLEP KOMISIJE (EU) 2018/1716
         z dne 13. novembra 2018
         o spremembi Izvedbenega sklepa 2013/776/EU o ustanovitvi Izvajalske agencije za izobraževanje, avdiovizualno področje in kulturo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3 Uredbe,
         ob upoštevanju naslednjega:
         
                     (1)
                  
                  
                     Uredba (EU) 2018/1475 Evropskega parlamenta in Sveta (2) določa pravni okvir za evropsko solidarnostno enoto, ki bo mladim ponudila priložnosti za udejstvovanje v solidarnostnih aktivnostih. Program bo prispeval k reševanju neizpolnjenih družbenih potreb in krepitvi skupnosti ter hkrati spodbujal osebni, izobraževalni, družbeni, državljanski in poklicni razvoj mladih.
                  
               
                     (2)
                  
                  
                     Upravljanje delov ukrepov evropske solidarnostne enote vključuje izvajanje tehničnih projektov, ki ne implicirajo sprejemanja političnih odločitev, zahtevajo pa visoko raven tehničnega in finančnega strokovnega znanja in izkušenj v celotnem projektnem ciklu.
                  
               
                     (3)
                  
                  
                     Izvajalska agencija za izobraževanje, avdiovizualno področje in kulturo (v nadaljnjem besedilu: Agencija) je pokazala učinkovit pristop k upravljanju programov Unije. Z leti je zgradila kompetence, znanja, spretnosti in zmogljivosti pri upravljanju programov, prenesenih nanjo.
                  
               
                     (4)
                  
                  
                     Analiza stroškov in koristi, ki je bila izvedena v skladu s členom 3(1) Uredbe (ES) št. 58/2003, je poudarila kvantitativne in kvalitativne prednosti, ki jih prinaša prenos upravljanja dela ukrepov evropske solidarnostne enote na Agencijo.
                  
               
                     (5)
                  
                  
                     V primerjavi z interno možnostjo se je upravljanje nalog s strani agencije izkazalo za uspešnejše in stroškovno učinkovitejše za 30 % v neto sedanji vrednosti. Nove dejavnosti, ki so predvidene za prenos na Agencijo, so skladne z njenimi trenutnimi pristojnostmi in pooblastili. Te dejavnosti predstavljajo tudi nadaljevanje njenih obstoječih dejavnosti, kot so projekti v okviru evropske prostovoljske službe, ki so bile nanjo prenesene iz programa Erasmus+, vzpostavljenega z Uredbo (EU) št. 1288/2013 Evropskega parlamenta in Sveta (3). Poleg tega bi zainteresirane strani evropske solidarnostne enote lahko izkoristile izkušnje Agencije pri upravljanju programov. Nasprotno bi bila interna ureditev moteča, saj matični generalni direktorati dejavnosti, predvidenih za prenos, niso nikoli upravljali interno in za to nimajo zmogljivosti.
                  
               
                     (6)
                  
                  
                     Zato bi bilo treba odgovornost za izvajanje delov novih ukrepov evropske solidarnostne enote na podlagi Uredbe (EU) 2018/1475 prenesti na Agencijo in ustrezno spremeniti Izvedbeni sklep 2013/776/EU (4).
                  
               
                     (7)
                  
                  
                     Za zagotovitev doslednega izvajanja tega sklepa in zadevnih ukrepov je treba zagotoviti, da Agencija izvaja svoje naloge, povezane z izvajanjem teh ukrepov, od datuma začetka veljavnosti Uredbe (EU) 2018/1475.
                  
               
                     (8)
                  
                  
                     Ukrepi iz tega izvedbenega sklepa so v skladu z mnenjem Odbora za izvajalske agencije –
                  
               SPREJELA NASLEDNJI SKLEP:
         
            Člen 1
            V prvi pododstavek člena 3(1) Izvedbenega sklepa Komisije 2013/776/EU se doda naslednja točka (f):
            
               
                           „(f)
                        
                        
                           Evropska solidarnostna enota.
                           Agenciji se zaupa tudi opravljanje storitev za druge programe Unije, ki prispevajo k ciljem evropske solidarnostne enote, kot je navedeno v členu 5(3) uredbe o določitvi pravnega okvira evropske solidarnostne enote (*1).
                        
                     
         
         
            Člen 2
            Ta sklep začne veljati dan po objavi v Uradnem listu Evropske unije.
            Uporablja se od dneva začetka veljavnosti temeljnega akta, ki določa pravni okvir za evropsko solidarnostno enoto (5).
         
         
            V Bruslju, 13. novembra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 11, 16.1.2003, str. 1.
         
            (2)  Uredba (EU) 2018/1475 Evropskega parlamenta in Sveta z dne 2. oktobra 2018 o določitvi pravnega okvira evropske solidarnostne enote ter o spremembi Uredbe (EU) št. 1288/2013, Uredbe (EU) št. 1293/2013 in Sklepa št. 1313/2013/EU (UL L 250, 4.10.2018, str. 1).
         
            (3)  Uredba (EU) št. 1288/2013 Evropskega parlamenta in Sveta z dne 11. december 2013 o uvedbi programa „Erasmus+“, program Unije za izobraževanje, usposabljanje, mladino in šport, ter o razveljavitvi sklepov št. 1719/2006/ES, 1720/2006/ES in 1298/2008/ES (UL L 347, 20.12.2013, str. 50).
         
            (4)  Izvedbeni sklep Komisije 2013/776/EU z dne 18. decembra 2013 o ustanovitvi Izvajalske agencije za izobraževanje, avdiovizualno področje in kulturo ter razveljavitvi Sklepa 2009/336/ES (UL L 343, 19.12.2013, str. 46).
         
            (5)  Glej opombo 2.